9e1ce2909e66d2cb3f36cbe3aedaa201
### Πως πάω στη Λέσβο;


travelmyth.gr
2020.45

Όσοι επιθυμούν να ταξιδέψουν στη Λέσβο, μπορούν να μεταβούν στο νησί με δύο τρόπους: **ακτοπλοϊκώς** και **αεροπορικώς**.  

  

1. **Ακτοπλοϊκώς**  

Το νησί της Λέσβου διαθέτει **τρία λιμάνια**: στη Μυτιλήνη, την πρωτεύουσα του νησιού, όπου σταματάνε και τα περισσότερα πλοία, στη Μήθυμνα ή Μόλυβο και στο Σίγρι.  

  

Δρομολόγια πλοίου πραγματοποιούνται ανά τακτά χρονικά διαστήματα από το λιμάνι του [Πειραιά](https://www.travelmyth.gr/πειραιας/ξενοδοχεια) αλλά και από το λιμάνι της [Καβάλας](https://www.travelmyth.gr/καβαλα-ανατολικη-μακεδονια-και-θρακη/ξενοδοχεια), εξυπηρετώντας τις περιοχές της Βόρειας Ελλάδας. Το ταξίδι από το λιμάνι του Πειραιά προς τη Λέσβο διαρκεί περίπου 11 με 17 ώρες, ανάλογα με τις στάσεις που θα κάνει το πλοίο, ενώ το ταξίδι από το λιμάνι της Καβάλας διαρκεί περίπου 7 με 10 ώρες.  

  

Η Λέσβος συνδέεται ακτοπλοϊκά και με νησιά όπως η [Λήμνος](https://www.travelmyth.gr/λημνος/ξενοδοχεια), η [Χίος](https://www.travelmyth.gr/χιος/ξενοδοχεια), η [Σάμος](https://www.travelmyth.gr/σαμος/ξενοδοχεια), η [Ικαρία](https://www.travelmyth.gr/ικαρια/ξενοδοχεια), οι [Φούρνοι](https://www.travelmyth.gr/φουρνοι/ξενοδοχεια), τα **Ψαρά**, οι [Οινούσσες](https://www.travelmyth.gr/οινουσσες/ξενοδοχεια), η [Μύκονος](https://www.travelmyth.gr/μυκονος/ξενοδοχεια) και η [Σύρος](https://www.travelmyth.gr/συρος/ξενοδοχεια).  

  

2. **Αεροπορικώς**  

Η Λέσβος διαθέτει ένα αεροδρόμιο, τον Κρατικό Αερολιμένα Μυτιλήνης «Οδυσσέας Ελύτης» που βρίσκεται 8 χλμ. έξω από την πόλη της Μυτιλήνης και δέχεται πτήσεις από την [Αθήνα](https://www.travelmyth.gr/αθηνα/ξενοδοχεια), τη [Θεσσαλονίκη](https://www.travelmyth.gr/θεσσαλονικη-κεντρικη-μακεδονια/ξενοδοχεια), τη **Λήμνο**, τη [Ρόδο](https://www.travelmyth.gr/ροδος/ξενοδοχεια), τη **Σάμο** και τη **Χίο**. Κατά τους θερινούς μήνες, πραγματοποιούνται πτήσεις και από χώρες του εξωτερικού, όπως η [Ολλανδία](https://www.travelmyth.gr/ολλανδια/ξενοδοχεια), η [Γερμανία](https://www.travelmyth.gr/γερμανια/ξενοδοχεια), η [Αυστρία](https://www.travelmyth.gr/αυστρια/ξενοδοχεια), το [Ηνωμένο Βασίλειο](https://www.travelmyth.gr/ηνωμενο-βασιλειο/ξενοδοχεια), η [Φινλανδία](https://www.travelmyth.gr/φινλανδια/ξενοδοχεια), η [Τσεχία](https://www.travelmyth.gr/τσεχια/ξενοδοχεια), η [Πολωνία](https://www.travelmyth.gr/πολωνια/ξενοδοχεια), η [Δανία](https://www.travelmyth.gr/δανια/ξενοδοχεια) και το [Βέλγιο](https://www.travelmyth.gr/βελγιο/ξενοδοχεια).



9e06f12893ec244be141c9ac9ac34361
### Που να μείνω στη Λέσβο;


travelmyth.gr
2020.45

Στο νησί της Λέσβου θα συναντήσετε πολυτελείς ξενοδοχειακές μονάδες, μικρά ξενοδοχεία με μπουτίκ χαρακτήρα, αλλά και ενοικιαζόμενα δωμάτια, μικρότερα οικογενειακά καταλύματα και πλήρως εξοπλισμένα διαμερίσματα, προκειμένου να επιλέξετε αυτό που επιθυμείτε.  

  

Στην πρωτεύουσα του νησιού, τη [Μυτιλήνη](https://www.travelmyth.gr/μυτιληνη/ξενοδοχεια), βρίσκονται συγκεντρωμένα πολλά καταλύματα και ξενοδοχεία για κάθε είδους ταξιδιώτη. Η [Μύθημνα, γνωστή και ως Μόλυβος](https://www.travelmyth.gr/μηθυμνα/ξενοδοχεια), είναι ένας παραδοσιακός οικισμός με πετρόκτιστα κτίρια και ειδυλλιακά σοκάκια όπου θα βρείτε πολλά όμορφα καταλύματα, ενώ και το [Πλωμάρι](https://www.travelmyth.gr/πλωμαρι/ξενοδοχεια) διαθέτει αξιόλογες επιλογές διαμονής.  

  

Εάν θέλετε να μείνετε κοντά στα ιαματικά λουτρά, τότε ένα κατάλυμα στη [Λουτρόπολη Θέρμης](https://www.travelmyth.gr/λουτροπολη-θερμης/ξενοδοχεια) ή στη [Σκάλα Καλλονής](https://www.travelmyth.gr/σκαλα-καλλονης/ξενοδοχεια) είναι η ιδανική επιλογή για εσάς. Μερικές ακόμη γνωστές περιοχές όπου μπορείτε να μείνετε είναι η [Πέτρα](https://www.travelmyth.gr/πετρα-λεσβος/ξενοδοχεια), οι [Νέες Κυδωνίες](https://www.travelmyth.gr/νεες-κυδωνιες/ξενοδοχεια), η [Άναξος](https://www.travelmyth.gr/αναξος/ξενοδοχεια), η [Σκάλα Ερεσού](https://www.travelmyth.gr/σκαλα-ερεσου/ξενοδοχεια), η [Αγιάσος](https://www.travelmyth.gr/αγιασος/ξενοδοχεια), οι [Πύργοι Θέρμης](https://www.travelmyth.gr/πυργοι-θερμης-λεσβος/ξενοδοχεια), τα [Βατερά](https://www.travelmyth.gr/βατερα/ξενοδοχεια) και το [Σίγρι](https://www.travelmyth.gr/σιγρι/ξενοδοχεια).



43d15c5d0fb2fdb056821e1d0f87db4a
### Ποια μέρη έχει η Λέσβος;


travelmyth.gr
2020.45

Η Λέσβος πρόκειται για το τρίτο μεγαλύτερο σε έκταση νησί της Ελλάδας, μετά την Κρήτη και την Εύβοια. Πρωτεύουσα της Λέσβου είναι η **Μυτιλήνη**, όπου βρίσκεται και το κεντρικό λιμάνι του νησιού. Δύο ακόμα λιμάνια συναντώνται στο **Σίγρι** και τη **Μήθυμνα ή Μόλυβο**.  

  

Μερικοί ακόμα οικισμοί του νησιού είναι η **Αγία Παρασκευή**, η **Ερεσός**, το **Πλωμάρι**, η **Σκάλα Καλλονής**, η **Άναξος**, η **Πέτρα**, η **Άντισσα**, η **Αγιάσος**, η **Σκάλα Ερεσού**, η **Μανταμάδος** και η **Ασώματος**.  




ed50c84b365e3d4561b85baf38ab3cf4
### Ποια είναι τα αξιοθέατα στη Λέσβο;


travelmyth.gr
2020.45

Η Λέσβος είναι ένα νησί με πλούσια ιστορία και πολιτιστικό πλούτο, καθώς υπήρξε η γεννέτειρα της αρχαίας ποιήτριας Σαπφούς και αγαπημένος τόπος του νομπελίστα Οδυσσέα Ελύτη.  

  

Ένα από τα αξιοθέατα του νησιού που αξίζει να επισκεφθείτε είναι το **Αρχαίο θέατρο της Μυτιλήνης**, το οποίο βρίσκεται λίγο έξω από την πρωτεύουσα και περιβάλλεται από καταπράσινους λόφους. Το θέατρο αυτό αποτελεί ένα από τα σημαντικότερα μνημεία του αρχαίου κόσμου, καθώς υπήρξε πρότυπο για την κατασκευή πολλών μεταγενέστερων θεάτρων μέχρι και στη Ρώμη.  

  

Το **Κάστρο της Μυτιλήνης**, γνωστό και ως Φρούριο της Μυτιλήνης, χτίστηκε τον 14ο αιώνα και πρόκειται για ένα από τα μεγαλύτερα σε έκταση κάστρα σε ολόκληρη τη Μεσόγειο. Το Κάστρο και οι οχυρώσεις του χωρίζονται σε τρία τμήματα, το Άνω Κάστρο, το Μεσαίο Κάστρο και το Κάτω Κάστρο, όλα από τα οποία διατηρούνται ακόμα σε σχετικά καλή κατάσταση. Το **Κάστρο της Μήθυμνας ή Κάστρο του Μολύβου** είναι το δεύτερο μεγαλύτερο κάστρο του νησιού και είναι επίσης χτισμένο κατά τον 14ο αιώνα. Λίγο έξω από τον οικισμό Σίγρι βρίσκεται και το **Κάστρο του Σιγρίου**, ένα μικρό πέτρινο κάστρο το οποίο χτίστηκε τον 18ο αιώνα κατά την περίοδο της Τουρκοκρατίας.  

  

Όσο βρίσκεστε στο Σίγρι, μπορείτε να επισκεφθείτε και το ξακουστό **Απολιθωμένο Δάσος της Λέσβου**, το οποίο μάλιστα αποτελεί ένα από τα δύο μεγαλύτερα απολιθωμένα δάση στον πλανήτη, με το πρώτο να βρίσκεται στην Αριζόνα των Ηνωμένων Πολιτειών. Ο **υδροβιότοπος του Κόλπου Καλλονής** είναι ακόμη ένα αξιοθέατο μεγάλης οικολογικής σημασίας, καθώς συγκεντρώνει διάφορα είδη πτηνών.  

  

Στην Αγία Παρασκευή βρίσκεται το **Ιερό και ο Ιωνικός ναός των Μέσσων**, ενώ μπορείτε επίσης να επισκεφθείτε και την **Ακρόπολη της αρχαίας Ερεσού, γνωστή και ως Βίγλα**, η οποία βρίσκεται σε έναν βραχώδη λόφο στη περιοχή της Σκάλας Ερεσού. Ως ηφαιστειογενές νησί, η Λέσβος διαθέτει και ιαματικά νερά, οπότε μία επίσκεψη στα **ιαματικά λουτρά του νησιού** επιβάλλεται. Ιαματικά λουτρά θα συναντήσετε σε πολλές περιοχές της Λέσβου, όπως τη **Λουτρόπολη Θέρμης**, τα **Ιαματικά Λουτρά Εφταλούς** λίγο έξω από το Μόλυβο ή Μύθημνα, αλλά και τα **Ιαματικά Λουτρά του Κόλπου Γέρας** που βρίσκονται έξω από τη Μυτιλήνη. Στη Μυτιλήνη θα συναντήσετε επίσης πολλά αξιοθαύμαστα και εντυπωσιακά **αρχοντικά**, τα οποία μπορείτε να θαυμάσετε ακόμα και με μία απλή βόλτα στα σοκάκια της πόλης.  

  

Τέλος, μπορείτε να επισκεφθείτε το **Ρωμαϊκό υδραγωγείο της Μόριας**, την πολύτοξη αυτή υδατογέφυρα που προσελκύει την προσοχή των επισκεπτών, αλλά και κάποια από τα πάμπολλα μουσεία του νησιού, όπως το **Μουσείο Ελιάς** στην Αγία Παρασκευή, το **Μουσείο Φυσικής Ιστορίας του Απολιθωμένου Δάσους** και το **Αρχαιολογικό Μουσείο** της Μυτιλήνης.



7742e6ee3536bacf8adf0f87f4243364
### Ποιες παραλίες έχει η Λέσβος;


travelmyth.gr
2020.45

Στη Λέσβο θα συναντήσετε αναρρίθμητες παραλίες, άλλες αμμώδεις κι άλλες βοτσαλωτές, άλλες οργανωμένες κι άλλες όχι, καλύπτοντας έτσι τις ανάγκες κάθε είδους ταξιδιώτη.  

  

Μία από τις πιο δημοφιλείς παραλίες είναι τα **Βατερά**, μία παραλία 9 χιλιομέτρων, αμμώδη και οργανωμένη. Στη Σκάλα της Ερεσού θα συναντήσετε την παραλία **Ερεσός**, μία ήρεμη και αμμώδης παραλία που ενδείκνυται και για θαλάσσια σπορ. Δίπλα στην παραλία αυτή βρίσκεται και μία μικρή λίμνη με χελώνες. Η παραλία του **Μολύβου** είναι επίσης αρκετά δημοφιλής και έχει βραβευτεί πολλές φορές με Γαλάζια Σημαία, ενώ και η παραλία της **Πέτρας** είναι μία οργανωμένη αμμώδης παραλία κατάλληλη τόσο για οικογένειες όσο και για νυχτερινή διασκέδαση στα γύρω μπαρ.  

  

Μερικές ακόμα παραλίες που αξίζει να επισκεφθείτε είναι η **Άναξος**, ο **Άγιος Ισίδωρος**, το **Τάρτι**, ο **Άγιος Ερμογένης**, η **Σκάλα Καλλονής**, το **Σίγρι**, η **Χρυσή Άμμος** και η **Εφταλού**.



0e06d7a73d7815a058fbbfacb8eccf9e
### Τι δραστηριότητες μπορώ να κάνω στη Λέσβο;


travelmyth.gr
2020.45

Η Λέσβος είναι ένα νησί με μεγάλο φυσικό πλούτο, καθιστώντας το ιδανικό για εξωτερικές δραστηριότητες αλλά και διάφορα αθλήματα.  

  

Χάρη στο εκτεταμένο δίκτυο μονοπατιών του νησιού, τα οποία συνδέουν τους οικισμούς μεταξύ τους αλλά και με διάφορα αξιοθέατα και παραλίες, η **πεζοπορία** είναι μία από τις πιο δημοφιλείς δραστηριότητες ανάμεσα στους επισκέπτες.  

  

Μπορείτε ακόμα να κάνετε και **αναρρίχηση**, καθώς στο νησί υπάρχουν σχολές και κέντρα αναρρίχησης όπου μπορείτε να κάνετε και μαθήματα αν είστε αρχάριοι, ενώ η Λέσβος ενδείκνυται και για **ποδηλασία** αλλά και **ιππασία**.  

  

Για τους λάτρεις των θαλάσσιων σπορ, πολλές από τις παραλίες της Λέσβου όπως η Ερεσός και η Άναξος είναι ιδανικές για **ιστιοπλοΐα**, **καγιάκ** αλλά και **καταδύσεις**.  

  

Τέλος, στο νησί μπορείτε να κάνετε και **παρατήρηση πουλιών**, καθώς σε μέρη όπως ο υγροβιότοπος Καλλονής θα έχετε την ευκαιρία να συναντήσετε πολλά και διαφορετικά είδη πτηνών.



7886f0e8b6f34a8949d9e564e8506739
### Που να πάω στη Λέσβο;


travelmyth.gr
2020.45

Η Λέσβος είναι ένα νησί με μεγάλη φυσική ομορφιά αλλά και πολιτισμικό πλούτο, προσφέροντας αξιοθέατα και δραστηριότητες για κάθε είδους ταξιδιώτη.  

  

Αρχικά, σε όποιον οικισμό κι αν επιλέξετε να μείνετε, είναι σίγουρο πως θα βρείτε κάποια **παραλία** κοντά για να απολαύσετε τις βουτιές και την ηλιοθεραπεία σας. Ο κατάλληλος τρόπος για να τελειώσετε τη μέρα σας είναι σίγουρα μία επίσκεψη σε κάποιο από τα μαγαζιά ή τις ταβέρνες κοντά στην παραλία ή τον οικισμό όπου διαμένετε για **να δοκιμάσετε τις τοπικές λιχουδιές** και φυσικά **το περίφημο ούζο** που βρίσκεται παντού στο νησί.  

  

Στη Μυτιλήνη, την πρωτεύουσα της Λέσβου, θα έχετε τη δυνατότητα να επισκεφθείτε το **Κάστρο ή Φρούριο της Μυτιλήνης**, το οποίο μάλιστα είναι και από τα μεγαλύτερα στη Μεσόγειο. Λίγο έξω από την πόλη θα δείτε το **Αρχαίο Θέατρο της Μυτιλήνης**, το οποίο αξίζει να επισκεφθείτε τόσο για την ιστορική και αρχιτεκτονική του σημασία όσο και για το πανέμορφο και καταπράσινο τοπίο που το περιβάλλει.  

  

Εάν σας συναρπάζουν οι παραδοσιακοί οικισμοί με τα πέτρινα σπίτια και σοκάκια, τότε ο **Μόλυβος ή Μύθημνα** σύμφωνα με την αρχαία ονομασία του, είναι σίγουρα ένα μέρος που δεν πρέπει να παραλείψετε. Στον Μόλυβο μπορείτε να επισκεφθείτε το Κάστρο, την περιοχή του λιμανιού αλλά και να κάνετε αμέτρητες βόλτες στα γραφικά σοκάκια του οικισμού. Το Σίγρι είναι επίσης ένας οικισμός που δεν μπορείτε να παραλείψετε, καθώς εκεί θα συναντήσετε το τρίτο λιμάνι του νησιού, το **Κάστρο του Σιγρίου** και κυρίως το περίφημο **Απολιθωμένο Δάσος της Λέσβου**.  

  

Όσο βρίσκεστε στο νησί της Λέσβου, δεν μπορείτε να μην επισκεφθείτε κάποιο από τα **ιαματικά λουτρά** του νησιού, τα οποία μπορείτε να βρείτε σε διάφορες τοποθεσίες, όπως η Μυτιλήνη, ο Μόλυβος ή Μήθυμνα και η Λουτρόπολη Θέρμης.



3e30e6de4e5dedb1a2d6f0af565ddc8b
### Τι γεύσεις να δοκιμάσω στη Λέσβο;


travelmyth.gr
2020.45

Το νησί της Λέσβου είναι γνωστό και ως η **πατρίδα του ούζου**, καθώς το **ούζο Πλωμαρίου** και το **ούζο Μυτιλήνης** είναι πασίγνωστα σε ολόκληρη την Ελλάδα. Εκτός βέβαια από ούζο, στη Λέσβο θα έχετε την ευκαιρία να γευτείτε τοπικά πιάτα όπως **σαρδέλες Καλλονής ή παπαλίνα**, **πατατοκεφτέδες**, **σουγάνια**, δηλαδή γεμιστά κρεμμύδια, **αρνί με ρύζι**, **κόκκορα κρασάτο**, αλλά και διάφορα τυροκομικά προϊόντα όπως το **λαδοτύρι Μυτιλήνης**, ενώ και το **ελαιόλαδο** είναι ένα από τα δημοφιλή προϊόντα του νησιού.



baffa3abee9dbb647b14e8578295307d
### Που βρίσκεται η Λέσβος;


travelmyth.gr
2020.45

Η Λέσβος βρίσκεται στο βορειοανατολικό τμήμα του Αιγαίου Πελάγους, απέναντι από τις ακτές της [Τουρκίας](https://www.travelmyth.gr/τουρκια/ξενοδοχεια). Βορειοδυτικά της Λέσβου βρίσκεται η Λήμνος, ενώ στα νότια βρίσκονται οι **Οινούσσες**, η **Χίος** και τα **Ψαρά**.



fe934b1bbd7afa657b60c0ddf6def35a
### Που ανήκει η Λέσβος;


travelmyth.gr
2020.45

Η Λέσβος ανήκει στα νησιά του βορειοαναταλικού Αιγαίου, στην Περιφέρεια [Βορείου Αιγαίου](https://www.travelmyth.gr/βορειο-αιγαιο/ξενοδοχεια) και στο Νομό και την Περιφερειακή Ενότητα Λέσβου.



72401bef94e026f4ce5c242a547b0d3d
### Ποιος είναι ο πληθυσμός της Λέσβου;


travelmyth.gr
2020.45

Σύμφωνα με την απογραφή του 2011, ο πληθυσμός της Λέσβου ανέρχεται στους 85.330 κατοίκους.


